钦定古今图书集成/理学汇编/学行典/第061卷 > 朱子全书 > 《圣经》
## 钦定古今图书集成/理学汇编/学行典/第061卷 > 朱子全书 > 《圣经》

问：“‘心，本也，意特心之所发耳。今欲正其心，先诚其意’，
似倒说了。”曰：“心无形影，教人如何撑拄？须是从心之
所发处下手，先须去了许多恶根。如人家里有贼，先
去了贼，方得家中宁。如人种田，不先去了草，如何下
种？须去了自欺之意。意诚则心正，诚意最是一段中
紧要工夫。下面一节轻一节。格物是梦觉关，诚意
是善恶关。过得此二关，上面工夫却一节易于一节
了。”又曰：“诚意是转关处。”又曰：“诚意是人鬼关。”问：“心
者身之主，意者心之发。意发于心，则意当听命于心。
今曰‘意诚而后心正，则是意反为心之管束矣。何也’？”
曰：“心之本体，何尝不正？所以不得其正者，盖由邪恶之念勃勃而兴，有以动其心也。譬之水焉”，本自莹净
宁息，盖因波涛汹涌，水遂为其所激而动也，便是《大
学》次序。诚意最要，学者苟于此一节分别得善恶取
舍，是非分明，则自此以后，凡有忿懥、好乐、亲爱、畏敬
等类，皆是好事。《大学》之道始不可胜用矣。